Iholeishmaniaasi leviää Lähi-idän konfliktialueilla, pakolaisleireillä ja pakolaisten mukana maasta toiseen.

Iholeishmaniaasi aiheuttaa vakavia iho-oireita. Tämä mies makasi sairaalassa Afganistanin Kabulissa. Arkistokuva. GETTY IMAGES

Vertaimevien pikkuruisten hietakärpästen tartuttama tauti nimeltä iholeishmaniaasi leviää konfliktien riepottamassa Lähi-idässä. Taudin tunnistaa iholle ilmestyvistä läiskistä, jotka ovat arkoja ja ilmestyvät usein kasvoihin.

Syyriassa tauti on ollut tuttu jo vuosisatojen ajan, ja sitä onkin kutsuttu liikanimellä " Aleppon pahuus " . Torstaina PLOS-tiedelehdessä julkaistun tutkimuksen mukaan tauti on nyt tarttunut satoihin tuhansiin ihmisiin pakolaisleireillä ja piiritetyillä alueilla. Lisäksi tauti uhkaa vastaavankaltaisia alueita itäisessä Libyassa ja Jemenissä.

Iholeishmaniaasin tartuttamia lapsia. Arvet kasvoissa voivat myöhemmin vaikeuttaa vaikeuttaa tyttöjen pääsyä naimisiin kultuurisen stigman vuoksi. GETTY IMAGES

Duodecimin mukaan leishmania lisääntyy ihossa olevissa verisoluissa, ja se voi levitä niiden sisällä elimistön muihin kudoksiin, erityisesti imusolmukkeisiin, luuytimeen, pernaan ja maksaan. Taudit vaihtelevat vähäisistä ja usein itsekseen paranevista iholäiskistä henkeä uhkaaviin yleisinfektioihin.

- Olemme nähneet paljon tauteja konfliktialueilla, ja niiden joukossa on leishmaniaa. Meidän täytyy rajat ne (tautitapaukset), tai muuten olemme vaarassa päätyä samankaltaiseen tilanteeseen kuin ebola Länsi-Afrikan konfliktialueille vuonna 2014, totesi Peter Hotez, trooppisia tauteja tutkivan amerikkalaisyliopiston dekaani ja yksi PLOS:n tutkimuksen tekijöistä sanoi.

Iholeishmaniaasi yhdistetään huonoon hygieniaan ja terveydenhuollon puutteeseen. Se tarttuu kaikenikäisiin. GETTY IMAGES

Syyrian terveydenhuolto romahtanut

Syyrian terveydenhuoltojärjestelmä on romahtanut vuonna 2011 alkaneen sisällissodan vuoksi täysin. Viime vuonna raportoitiin, että yli puolet maan julkisista sairaaloista on suljettu tai toimivat vain osittain. Tämän vuoksi potilaat joutuvat pahimmillaan matkustamaan yli sata kilometriä lähimpään sairaalaan.

Syyrian terveysministeriö on ilmoittanut leishmaniaasitapausten määrän miltei kaksinkertaistuneen 23 000:sta vuonna 2011 peräti 41 000:een jo vuonna 2013.

Naapurimaat, jotka ovat ottaneet vastaan miljoonia sotaa paenneita syyrialaisia, ovat raportoineet useista leishmaniaasitapauksista. Esimerkiksi Libanonissa tartuntoja oli vuonna 2013 yhteensä 1 033, kun niitä aiempina 12 vuonna oli vain kuusi kappaletta. Myös Turkissa ja Jordaniassa on rekisteröity satoja tartuntoja.

Hietakärpästen levittämä iholeishmaniaasi tarttuu ympäri Lähi-itää. GETTY IMAGES

Myös Etelä-Euroopassa

Kurdien Punainen Puolikuu on Metro-lehden mukaan väittänyt taudin levinneen, koska Isisin taistelijat jättävät ruumiita lojumaan kaduille. Todellisuudessa sairaus leviää heikon terveydenhuollon vuoksi Isisin hallussa olevilla alueilla.

- Tilanne on erittäin paha. Tauti on levinnyt dramaattisesti Syyriassa, mutta myös Irakiin, Libanoniin, Turkkiin ja jopa eteläisen Euroopan maihin, joihin pakolaisia on saapunut, tohtori Waleem Al-Salem Liverpoolin yliopiston trooppisten tautien laitokselta sanoi Metro-lehdelle.

Duodecimin mukaan Euroopassa Leishmania-infektion on jo aiemmin voinut saada Välimeren maissa, kuten Italiassa, Espanjassa ja Ranskassa. Maailmassa arviolta 12 miljoonaa ihmistä sairastaa leishmaniaasia, ja suurin osa tartunnoista on juuri iholeishmaniaasia.

Lähteet: Independent, Duodecim, Metro